Il-Ħadd 7 ta' Ġunju 2015: L-Arċisqof iċċelebra Quddiesa Pontifikali fil-festa Solenni tal-Ġisem u d-Demm Imqaddes ta' Kristu (Corpus Domini), fil-Konkatidral ta' San Ġwann, il-Belt Valletta. Wara l-Quddiesa huwa mexxa purċissjoni qasira bl-Ewkaristija Mqaddsa. L-Omelija tal-Arċisqof Konkatidral ta' San Ġwann, il-Belt Valletta Nixtieq noffri ftit riflessjonijiet qosra f'din is-sena ispirata mill-Vanġelu ta' San Mark, dwar dak li tissuġerilna l-kelma t'Alla li għadna kemm smajna. Nibda mis-salm responsorjali, li huwa s-salm 115, "xi nrodd lill-Mulej għall-ġid kollu li għamel miegħi? Ngħolli l-kalċi tas-salvazzjoni u isem il-Mulej insejjaħ". Illum qegħdin intennu dan is-salm b'sinifikat l-iżjed profond, u rrid ngħid ukoll kommoventi. Ejjew niftakru l-aħħar versi tal-Vanġelu ta' San Mark, kapitlu 14, li għadna kemm smajna. "Imbagħad kantaw is-salmi u ħarġu lejn l-għolja taż-żebbuġ". Wieħed mill-ewwel salmi li kienu jkantaw il-Lhud fl-ikla tal-Għid kien proprju dan is-salm, u għalhekk qed jiġu propost llum fil-liturġija biex niftakru mhux biss il-ġest tal-kalċi li għamel il-Mulej waqt l-ikla tal-Għid, imma wkoll is-salm li hu kanta mal-ħbieb tiegħu: "Ngħolli l-kalċi tas-salvazzjoni u isem il-Mulej insejjah". Mument kommoventi f'dan is-salm huwa s-sekwenza tiegħu: "għażiża f'għajnejn il-Mulej hi l-mewt tal-ħbieb tiegħu. Jien qaddej tiegħek, bin il-qaddejja tiegħek. Int ħallejtli l-irbit tiegħi". Il-Mulej Ġesù, hu u jkanta dan is-salm ftit siegħat qabel kellu jiġi ttorturat bl-iżjed mod aħrax u maqtul bl-iżjed mod infami fuq is-salib tal-agħar kriminali, fakkar lilu nnifsu li "għażiża f'għajnejn il-Mulej hi l-mewt tal-ħbieb tiegħu". Hu li kien il-qaddej tal-Mulej kien qed jittama li l-Missier iħollu mill-irbit tal-mewt. Fl-ikla tal-Għid, il-Lhud jixorbu mill-kalċi tal-inbid erba' darbiet. L-Ewkaristija twaqqfet mat-tielet kalċi. Ir-raba' kalċi kien itemm l-ikla tal-Għid imma l-Mulej irrifjuta li jixrob ir-raba' kalċi. "Tassew ngħidilkom li ma nixrobx iżjed mill-frott tad-dielja sa' dakinhar li nixrob inbid ġdid fis-saltna t'Alla" (Mk 14, 25). Hu jagħti lilu nnifsu bil-ġisem u d-demm tiegħu mat-tielet kalċi fl-ikla tal-Għid, jirrifjuta li jikkonkludiha, għax l-ikla tal-Għid dakinhar kellha tkompli. Wara li kantaw is-salmi ma xorbux ir-raba' kalċi imma ħarġu lejn il-Għolja taż-Żebbuġ. Hemmhekk, Ġesù jgħid lill-Missier: "jekk jista' jkun, begħdu minni dan il-kalċi" (Mk 14,36), il-kalċi tas-sofferenza, tal-ubbidjenza, imma l-Mulej jagħżel li 'jixorbu'. Hu jixrob l-inbid fuq is-salib, hemmhekk jixrob l-inbid tar-raba' kalċi. "Ngħolli l-kalċi tas-salvazzjoni u isem il-Mulej insejjaħ". Din is-sena, aħna niċċelebraw il-kalċi qaddis tad-demm tal-Mulej: "dan huwa Demmi, id-Demm tal-Patt li jixxerred għal ħafna" (Mk 14, 24). U għalhekk l-Ewwel Qari (Eż 24,3-8) jagħmel ħafna sens għax ifakkarna fil-Patt tar-Rabta l-Qadima li ġie mitmum u ssiġġilat bit-tixrid tad-demm. "Mosé ħa nofs id-demm u qiegħdu fi bwieqi, u xerred in-nofs l-ieħor fuq l-artal" fuq il-Mulej, għax il-Mulej kontroparti ta' dan il-patt, ta' din l-alleanza. "Imbagħad ħa l-ktieb tal-Patt u qara' minnu hekk li sata' jisimgħu l-poplu. U huma qalu: 'Kull ma qalilna l-Mulej nagħmluh u nisimgħu minnu'. Mosé imbagħad ħa d-demm u hu u jroxxu fuq il-poplu qal: 'Hawn hu d-demm tal-Patt li l-Mulej għamel magħkom skont dan il-kliem'". Mela d-demm li roxx fuq l-artal jindika li Alla se jidħol f'Patt. Id-demm li raxx fuq il-poplu hija l-aċċettazjoni tal-Patt lill-poplu, id-demm li huwa rikonċiljazzjoni u komunjoni. Għalhekk Ġesù, meta jniedi l-Patt il-ġdid jgħidilhom: "dan huwa demmi, id-demm tal-Patt tad-demm li jinxtered għal ħafna". Illum għalhekk niċċelebraw l-Ewkaristija fil-kalċi tad-Demm tal-Mulej bħala s-sinjal ta' rikonċiljazzjoni tagħna ma' Alla u bejnietna, u tal-komunjoni tagħna ma' Alla u bejnietna. Dan huwa d-Demm ta' Ġesù. Illum fil-liturġija ispirata minn San Mark u kkonfermata wkoll mit-Tieni Qari mill-Ittra lil Lhud (Lhud 9,11-15), nifhmu għaliex l-ikla tal-Għid issir sagrifiċċju, għax il-Mulej dakinhar tal-ikla li ċċelebra mad-dixxipli tiegħu, ried itemm ir-raba' kalċi fuq is-salib fejn offra lilu nnifsu bħala l-ħaruf t'Alla li jneħħi d-dnubiet tad-dinja. Ġesù, dak li "daħal fis-santwarju mhux bid-demm tal-għoġiela jew tal-gniedes imma bis-saħħa ta' demmu stess" tgħid l-Ittra lil-Lhud, "u hekk kiseb fidwa għal dejjem". "Id-Demm ta' Kristu, li bl-ispirtu ta' dejjem offra lilu nnifsu vittma safja lil Alla, inaddaf il-kuxjenza tagħna mill-għemil mejjet". Ejjew nirringrazzjaw lill-Mulej tal-offerta tad-Demm tiegħu. Aħna maħsulin bid-demm tiegħu mhux bħala saħta, imma bħala fidwa. Aħna maħsulin bid-Demm tiegħu għax dħalna f'Patt miegħu, Patt ta' ħniena, Patt ta' sliem, Patt ta' rikonċiljazzjoni. Aħna maħsula bid-demm tiegħu għax aħna aħwa tiegħu, ulied adottovi tal-Missier. "Faħħar, Sijon, lil Feddej, ir-ragħaj tiegħek u l-mexxej, bl-innijiet u l-għana". "Lauda Sion salvatorem, lauda ducem et pastorem, in hymnis et canticus". Arċisqof ta' Malta
L-Arċisqof jiċċelebra Quddiesa Pontifikali fil-festa ta' Corpus Domini